khistorydata/jeongjo-sjw-relations huggingface dataset:
정조 1년 · 목
左議政金尙喆啓言。停役之敎。臣實欽仰。但旣始之役。半塗而廢。又將經潦。前功可惜。此可悶矣。凡係新役之處停止。未及收殺之處。當此日長之時。付之有司。使之了當。實爲日後省費之道矣。敎以。未收殺處使之了當。
정조 1년 · 강
遞承旨兪彥鎬。以李義翊代之。
정조 1년 · 목
敎曰。殿座時承旨不可不備。右承旨兪彥鎬許遞。前望單子入之。
정조 1년 · 강
召見試官鄭存謙等于奎章閣。
정조 1년 · 목
予曰。李秉模何不入來乎。承旨鄭民始曰。大司憲陳疏論斥。不敢入侍矣。予謂鄭存謙曰。今日儒生事。當初試所之啓辭。旣涉輕先。而予亦不能善處矣。存謙曰。所呈試券。果與科場之用奸有異矣。予曰。只見啓辭。知其有別般奸情。故果命刑推。予之處分。意非不在。而到今思之。初未能先爲平問後處之者。有欠於審恤之道矣。該堂入侍之時。知申復以漸不可長之意。縷縷陳戒。言甚切直。始乃反躬自省。果覺其非。知申之隨予過而竭誠獻規。期於覺悟。深庸感歎。予旣知予過。何不說道於卿等乎。俄者知申所奏中。殿下惡聞之意。竊恐四方聞而解體云者。尤是予警省處也。存謙曰。聖敎至此。不勝欽仰。予曰。都憲之疏見之否。果如其言。則入於精揀之堂錄。極可怪也。世道之恬然。豈不寒心乎。予曰。試券入之。仍命考表策訖。予曰。夜色已深。明日考券入侍科次。
정조 1년 · 강
命文科殿試擧子李義存等嚴刑取招。
정조 1년 · 목
讀券官鄭存謙啓言。擧子李義存呈券之時。投其所製之草。於擧子崔守魯與受之際。旣已現捉。爲先停擧。而有不敢擅便。何以爲之。允之。敎以。不但停擧。令該曹嚴刑取招後。捧供入侍。
정조 1년 · 강
改差兵曹參判吳載純。以金魯鎭代之。
정조 1년 · 목
敎曰。兵曹參判吳載純改差。與騎堂未差之代。口傳差出。
정조 1년 · 강
注書鄭東浚。以戶曹參議金亮行附奏啓。
정조 1년 · 목
書啓以爲。臣奉聖旨。傳諭于戶曹參議金亮行處。則以爲。地部新除。驚惶愧忸。伏奉諭旨。近侍遠至。陞擢之恩。招徠之命。禮數隆重。豈臣愚陋所敢承當。伏地震越。不知所達云矣。
정조 1년 · 목
敎曰。 元陵莎草有枯損處云。左承旨馳詣奉審以來。
정조 1년 · 강
元陵莎草修改告由。夏享 大祭。命兼行。
정조 1년 · 강
詣 孝明殿。行朔祭。
정조 1년 · 목
具練服。自齋室詣 孝明殿。就板位俯伏哭。止哭四拜。詣盥洗位盥手。詣香案前三上香。獻酌四拜訖。還入齋室。改服乘輿。出崇政門還內。
정조 1년 · 강
遣承旨。詣 太廟　景慕宮奉審。
정조 1년 · 목
宗廟　孝明殿　徽寧殿　延福殿夏享。在再明也。
정조 1년 · 강
都承旨洪國榮上疏。闡揚 王大妃殿盛德。賜批。
정조 1년 · 목
疏略曰。向來之事。尙忍言哉。禍煽於宮省。變起於戚畹。四百年 宗社。其將稅駕無所。思之骨靑。念之膽掉。方其時也。殿下之危。可謂岌乎殆哉。 英宗大王。以止慈之情。重以日月之明。奸賊莫售。凶徒自敗。於乎不忘。天高地厚。亦惟我 王大妃殿。以姙姒之德。念宗國之重。保護我殿下。撫愛我殿下。集慶湯饍之際。未或跬步而暫離。永善醞釀之時。必於辭氣而先察。逆折禍萌。丕贊大策。此則大臣公卿之所不知。朝廷八方之所不聞也。惟殿下涕淚而下敎於臣。惟小臣掩抑而承聆於殿下者也。日月雖久。怳然如昨。慈覆之恩。莫大之德。可與我 英宗大王。匹美於萬世。有辭於天下。方今諸逆就戮。義理大明。大臣諸臣。迭請編書以垂來後。是書也。卽不刊金石之文也。豈徒然哉。臣奔走夙夜。未預纂輯之役。而編成之後。取以見之。箚批之下。伏以讀之。無狀賤臣姓名。居半於其中。嵬然爲保護之主人。噫嘻。此何事也。當殿下孤危之日。苟有秉彝之士。孰不沫血切齒。不與賊共生。而特以臣夤緣倖會。跡㤁僚屬。有人所不知而知之。有人所不聞而聞之者而已。何有尺寸之功。補益於 宗社之危乎。其早夜焦心。拚死衛君。臣不如鄭民始也。手樹綱常。只知國家。臣不如徐命善也。此皆聖明之所俯燭。賤臣之所仰奏者也。嗚呼。無功而曰以有功。上失其政。無功而自以有功。下誣其身。天地神明。臨之在上。質之在傍。臣豈敢餙辭例讓於殿下之前哉。局役已訖。刊布在卽。臣之蘊抱者。不陳於今日。而更何待乎。嗚呼。 王大妃殿聖德。如彼其盛。未遑闡揚之道者。不陳於今日。而更何待乎。 王大妃殿聖德。如彼其盛。而未遑闡揚之道者。蓋殿下有所待矣。而是書之編箚箋之間。在下者。安可不一語揄揚。以答 聖母之恩乎。伏願殿下。將臣疏本。下諭於纂輯諸臣。思所以發揮於篇首。以光聖孝。仍刪臣名之太過分數者。以嚴書法焉。批以。卿之苦心具悉。 東朝保佑之德。予豈無表揚之心。而仰體撝謙之盛意。未及一諭於朝廷矣。卿之歸義之忱。揄揚之誠。若是懇至。益感予衷。當令纂輯之臣。如卿所陳。謹書於篇首。至若疏中辭巽。是豈卿之可以讓於人者。而予之可以私於卿者。噫。非卿。曷予有今日。且觀本編。則褒卿之功。美卿之忠者。自是一世之公議。卿何庸辭爲。
정조 1년 · 목
予曰。卿之昨日之疏。可謂字字血忠。令人感涕。而下段辭巽之語。終涉太過矣。國榮曰。聖敎每如此。臣心則惶愧無地。
정조 1년 · 강
璿源譜略。命初二日奉安。
정조 1년 · 목
本閣啓言。 璿源譜略奉安。初二日午時爲吉云。本閣堂郞。與宗簿寺堂郞。具儀仗鼓吹。陳而不作。以此日時。請陪進奉安。允之。
정조 1년 · 강
元陵莎草修改。命工曹堂上代行。
정조 1년 · 목
禮曹啓言。卽接繕工監所報。則 元陵陵上莎草有頉處修改時。繕工提調一員進去。而戶曹判書洪樂純身病。提調沈履之在外。本監提調有故。則工曹堂上代行。已有規例。請依所請施行。允之。
정조 1년 · 강
召見藥院副提調洪國榮及輪對官于尊賢閣。
정조 1년 · 목
敎曰。副提調。持加減心腎湯入侍。○予曰。明義錄跋文。金鍾秀不欲製進耶。國榮曰。旣非文任。則一番辭免。似可爲之矣。予曰。輪對官進前。予詢職姓名及職掌。予曰。有所懷乎。南學訓導洪一源曰。無所懷矣。予曰。能爲訓導之責乎。一源曰。勸課儒生之講經矣。予曰。旣是訓導。則宜有經書之功。讀奏三經中一章可也。一源讀奏堯典第一章。予詢文義。予曰。儒生勸課。專意爲之也。中部都事金宗範進前。予曰。以防役一事言之。有疊役偏苦者。有全不擧論者云。何不申飭乎。宗範曰。向來下敎之後。連爲申飭。入直時則時時摘奸矣。予曰。部官之爲詞訟。法意有在。七事等節。惕念爲之。西南北部都事崔宗斗李周憲權煒進前。予曰。諸部官惕念修擧。毋忽面諭之意可也。
정조 1년 · 강
勘放時囚文天絿。
정조 1년 · 목
義禁府啓言。文天絿科場加矢罪。杖一百收贖。告身盡行追奪。徒二年定配。私罪施行。允之。
정조 1년 · 강
御春塘臺。行武科殿試。試官金尙喆蔡濟恭張志恒金尙集白東浚朴祐源具純。
정조 1년 · 목
予曰。文試所試官持試券入侍。命擧旗執鼓射騎騶。右議政鄭存謙等。持試券進前。予曰。昨日擧子。一次平問後處之。未爲不可。而只憑試所草記。輕先刑推。便同失刑。今觀供辭。聞其實狀。則不無罪輕罰重之歎矣。尙喆曰。嚴科場之時。試所草記如此。烏得免刑推。而殿下以不先平問。顯發追悔之敎。臣等不勝欽仰矣。予曰。二券同納天字。則拾草落草。自歸無情之科。非但失刑而止。朝往擧措頗顚倒矣。騎騶旗槍試才訖。予曰。擧子騎騶馬。以軍門走馬給之矣。今此騎射之際。馬鈍太多。宣傳官招各軍門將校問之。試官以下入侍。始射柳葉箭。予曰。北道武科殿試時上來人。皆給馬乎。志恒曰。不給矣。文試官考券訖。予曰。三張皆已書更乎。洪樂純曰然矣。予曰。更等赴之後殿試乎。鄭存謙曰。似然矣。予曰。更等無入格之例乎。承旨鄭民始曰。年前趙尙鎭爲更等而入格矣。予曰。然則同赴可也。承旨李義翊曰。鳥銃矢數。未及商定矣。今當執鼓。而矢數何以爲之乎。予曰。前例何如。志恒曰。前則以貫五邊三爲之矣。予曰。今則依前爲之。此後與將臣兵判。凡技矢數。商量節目也。試才訖。命捧講。擧子次第應講。予曰。應講之人尙多。而日勢向暮。且有雨意。今日似難畢講。依昨年例。承旨一人試官三人分坐捧講也。捧講訖。志恒曰。出榜事稟定然後擧行。有矢數出榜。有計畫出榜之例。何以爲之乎。予曰。以矢數出榜。還內。
정조 1년 · 강
命北道殿試武擧子來去時。草料諸事。依文擧子例爲之。
정조 1년 · 목
敎曰。科試不可不嚴。遠人亦不可不恤。殿試時。直赴武士之於諸技試取。雖一分半分不得入格者。勢將退付後殿試。遐陬殘武往來之費。極可悶憐。此後北道殿試武擧子之以更赴殿試上來時及自初殿試才落下去時。草料諸事。一依文擧子例爲之事。分付該道及本道。
정조 1년 · 목
刑曹判書張志恒啓言。擧子單子違格者。何以爲之。敎曰。前例何如。志恒曰。昨年殿試。擧子四祖職銜違格。或有勿論者矣。敎以。然則似無異同許赴。而昨年申飭之後。入門官之不能照檢。不可無罪。令兵判決棍。遐方武士。焉知格例。此後復違格例。訓鍊院堂郞。當從重嚴處。以此申飭。
정조 1년 · 목
敎曰。明日似當畢試。當還宮。申後聚軍事分付。
정조 1년 · 강
重推訓將張志恒。推禁將徐命善。御將具善復。
정조 1년 · 목
敎曰。訓將從重推考。禁御兩營大將推考。
정조 1년 · 목
國榮曰。南漢還分。每患不足。此時民情切急云。而事係軍餉。有難擅便。年年筵稟請分。已有例。故敢達矣。予曰。卿意欲以幾石許之耶。國榮曰。大米千五百石。太五百石。則可以均分。請下訽大臣後處之。予曰。次對尙遠。依卿請加分。
정조 1년 · 강
召見禮判洪樂性。承旨李義翊鄭民始于春塘臺。
정조 1년 · 목
予曰。 景慕宮五月當展拜。而動駕頻數。故今番將欲展拜矣。予曰。李家煥試券入之。命承旨洪國榮讀之曰。虛頭及逐條。勝於壯元文矣。命批五處訖。予曰。一等三人。命批人李家煥入侍。一等三人柳星漢徐配修鄭啓淳。命批人李家煥進前。命家煥近前。下詢逐條出處。家煥皆仰對。予曰。可謂人才矣。
정조 1년 · 강
詣 景慕宮展拜。
정조 1년 · 목
具布裹翼善冠布圓領袍。乘輿由靑陽門。出弘化門入日瞻門。詣 宮庭。就板位再拜。仍詣 正堂奉審訖。乘輿由日瞻門。入弘化門。出進善門外。降輿乘輦。出敦化門。入興化門。詣廣達門外。降輦乘輿。入興泰門還內。
정조 1년 · 강
命海伯加分狀啓。下備局稟處。
정조 1년 · 목
敎曰。以次對之尙遠。朝有下敎矣。係是民事。宜無異同。海伯加分狀啓。下備局。其令草記稟處。
정조 1년 · 목
敎曰。奎章閣待敎。今日政差出。○以徐龍輔爲待敎。
정조 1년 · 강
御興政堂。行晝講。知經筵洪樂性。特進官沈履之。參贊官徐有防。侍讀官沈念祖。檢討官朴祐源。宗臣凝善君爔。武臣張志恒。正言金翊休。假注書柳孟養。史官徐龍輔金勉柱。
정조 1년 · 강
許施海西會付留庫穀加分之請。
정조 1년 · 목
備局啓言。因黃海監司李性源狀啓。有草記稟處之命矣。本道兩麥俱歉。種糧絕乏。會付留庫穀中。限三萬石。特許加分事爲請。而還穀體重。有難準許。二萬石加分。請使分排接濟。允之。
정조 1년 · 강
承旨兪彥鎬陳疏自列。賜批。
정조 1년 · 목
疏略曰。伏見大司憲鄭一祥疏。則以金方行堂錄事。至有主圈吏議責罰之請。臣卽其時吏議也。苟使臣早知其罪犯至此。則雖尋常差除。不敢擬議。況玆灜館之極選乎。短章自列。徑出禁門。伏乞亟降威罰。批以。金方行事。爾不知之。不是異事。勿辭察職。
정조 1년 · 강
承旨鄭民始陳疏自劾。賜批。
정조 1년 · 목
疏略曰。日前覆試兩擧子文草之與受。旣已現捉於摘奸之宣傳官。則嚴科場重試事之道。臣不容泯默。仰請停擧矣。草稿投示。雖有犯於法禁。試券判異。亦不可謂借述。而纔已上聞。未及仰暴。雖日月之明。亦何以俯燭事實。而不爲之嚴處乎。惟臣無狀。不能事事。孤負我聖上欽恤之德意。臣誠惶愧。無地自容。且臣母病。勢難離捨。伏乞亟遞臣職。批以。向以不當之事。橫被泮儒之斥。今以無情之致。有此自劾之章。眞所謂無風生浪。爾其勿辭。俟母病少間。卽爲察職。
정조 1년 · 목
箚略曰。灜館新圈。何等揀剡。而無一激揚之可言。臣方自訟。今者司直之論。至及參坐之銓堂。滿心慚悚。其何可獨自晏然乎。伏乞亟降譴罰。批以。金方行事。臺臣今始發之。則卿等何以早知乎。眞所謂無情之事。卿其安心勿辭。卽起視事焉。仍命遣史官傳諭。
정조 1년 · 강
右議政鄭存謙陳箚引義。賜批。
정조 1년 · 목
箚略曰。以金方行堂錄事。至有三銓銓郞請罰之論。其爲惶懍。有不可言。噫。瀛錄存扷。卽是中書之責。而昏謬不察。乃至於此。勤攻之評。只及於隨參之員。顧其職則三事也。爲法受罪。當先於百僚。伏乞亟降譴罰。批以。已諭於左相之批。此等事何爲强引。卿其安心勿辭。卽起視事焉。仍命遣史官傳諭。
정조 1년 · 강
副提學徐浩修疏辭新授職名。因請金方行拿鞫。賜批。
정조 1년 · 목
疏略曰。噫。經幄論思。何莫非重任。而至於長席。地望尤別。臣安有一分承當之望乎。伏乞亟賜鐫改。臣方乞免。豈宜贅及。而金方行親收逆簡之屍。有若後事相托者然。逆簡之極惡大罪。尙恨伊時徑斃。未及快正典刑。此豈非春秋黨與之必先誅者乎。拿鞫嚴問。明施當律。斷不可已也。批以。金方行事。可謂無嚴。古有告官而收屍於昔日受學者。而方行於相簡。爲師生乎。此甚於護逆。苟無是事。雖脫空可也。不然則王法至嚴。以此以彼。不可不一問。所請依施。卿其勿辭察職。
정조 1년 · 강
執義李惠祚陳疏引義。仍請推試所承宣及秋曹諸堂。賜批。
정조 1년 · 목
疏略曰。僚臺以諫院諸臣之被推。爲自引之端。則其所處義。臣與僚臺。亦豈有異同哉。伏乞亟遞臣職。臣方祈免。不宜贅陳。而試所草記。旣未卞別。秋曹覈實。又不稟啓。此豈我聖上欽恤之本意也哉。臣謂試所承宣。秋曹諸堂。請從重推考。批以。問備事。已批堂疏矣。爾其勿辭。調理察職。
정조 1년 · 강
校理沈念祖。修撰朴祐源。疏論當該承旨及秋堂。賜批。
정조 1년 · 목
疏略曰。刑推之批。旣下於場中覈實之後。則惟允之地。何無一言仰難。終使實狀。有所未暴耶。至於秋堂審愼議讞之道。苟有可疑之端。則或啓或奏。以俟處分。無所不可。而何爲而輕先至此。且士子與他旣異。則東營開坐。事近無稽。承旨宜施推考之警。秋堂不可無譴責之典也。批以。伊日事。聞知申所奏。予有自咎于中矣。試所承旨。特以未及周旋之致。何必問備。秋堂事。有司之過。卽予之過。亦予所當反省處。而至於東營開坐。事甚疏率。旣有直房開坐之命。則何不於本家爲之乎。幷施重推之典。末端所陳。可不益懋其推廣之道哉。
정조 1년 · 강
平安監司徐命膺陳疏自訟。賜批。
정조 1년 · 목
疏略曰。臣病痼精消。動多顚錯。以德川祥原事。責敎至嚴。遂有越俸之命。金相翊之論罪。臣亦自知其不成體段。而不如是則無以行其移粟之請。致煩狀聞。至於洪啓燧事。妄意啓燧屢次納供。皆經判付。末後行査。只是節目間事。故漫不致察。率爾擧行。及奉傳敎。始覺其一律。幾使我聖上欽恤之德意。因此玷累。臣之爲罪。當如何哉。伏乞亟遞臣職。批以。卿其勿辭。欽哉。
정조 1년 · 강
持平洪履健陳疏引義。仍論諫長事。賜批。
정조 1년 · 목
疏略曰。卽聞諫院詣臺。俱爲違召。至有致對之命。伊時被斥。兩司同然。而臺諫則引咎。至蒙譴罰。臣則因仍蹲冒。揆以義分。寧有是理。伏乞亟賜鐫改。臣方辭遞。不宜論及他事。而諫長事。竊有所慨然者。合辭方張。義重沐浴。而稱病違牌。一疏彌縫。昨日聖批。責敎備至。而已過一宿。亦不引避。此等處義。前所未聞。臣以爲金普淳亟施罷職之典。批以。所請依施。爾其勿辭察職。
정조 1년 · 강
大司憲鄭一祥陳疏引義。仍請金方行拔錄削板。賜批。
정조 1년 · 목
疏略曰。噫。近年以來。臺選不古。臺閣日卑。風憲長席。今乃擢授於如臣等輩。其於䙝名器。已不勝言。而且臣見輕於儒臣。被斥於諫長。則俱爲臣難冒之端矣。諫院諸臺。旣以此引義。至於被勘。臣之情地。宜無異同。伏乞亟賜鐫免。臣不以言官自居。而第有不容泯默者。前校理金方行。以敬彬之切姻。相簡之死友。及夫相簡杖斃之後。身自收屍。有若匍匐相救者。然天網恢廓。得逭黨與之治。寧容淸選之玷汚哉。臣謂亟扷瀛選。永刊仕板。參圈之吏議。主通之當該郞官。不可無責罰也。批以。金方行事。聞甚駭痛。依施。銓曹事。何必深咎。卿其勿辭察職。
정조 1년 · 강
正言金翊休陳啓。請金方行遠竄。政官重推。賜批。
정조 1년 · 목
翊休啓言。春秋之法。先治其黨與。金方行。以敬彬爲妹壻。與相簡爲死友。至於相簡杖斃之後。肆然收屍。究厥心腸。窮凶極惡。都憲之疏。已請刊去瀛錄。而亦不可刊錄而止。請極邊遠竄。批以。依啓。又啓言。臺閣論事之章。不輕而重。而都憲之疏。未承批之前。其中被論之人。銓曹之輕先擬望。大是做錯。不可無飭。請當該政官從重推考。批以。聞是臺章之請罪。亦不過責罰云。則該曹擬望。卽是按例。何必問備乎。
정조 1년 · 강
給囕燒戶恤典。
정조 1년 · 목
因慶尙兵使義城縣驛吏金命金等虎囕狀啓。敎以。令本道恤典擧行。○因咸鏡監司趙重晦燒戶狀啓。敎以。各別顧助。着意安接。俾無一夫失所之歎。燒死人。令本道恤典擧行事下諭。
정조 1년 · 목
予曰。今日亦無雨意乎。國榮曰。尙靳一霈。甚可悶矣。予曰。祈雨祭無太早之慮乎。國榮曰。方今暵乾。一時爲悶。姑觀數日後。卽爲設行似好矣。
정조 1년 · 강
御興政堂。行晝講。知經筵洪樂性。特進官李命植。參贊官鄭象仁。侍讀官沈念祖。檢討官尹尙東。宗臣西溪君煋。武臣李顯宅。司諫李謙彬。持平洪履健。假注書李兢淵。史官林錫喆金勉柱。
정조 1년 · 목
講春秋。○予曰。晝茶禮時刻已至。臺啓出去臺廳而爲之。
정조 1년 · 목
予曰。昨日堂疏之批見之乎。民始曰。滿紙謙抑之敎。實令人欽感。全不詳審。只聞宣傳官之言。輕先啓聞。臣之罪於是火矣。予曰。試所草記。無足怪也。而專是予輕先處分之致也。承旨則不必過引也。
정조 1년 · 강
命北關移轉穀充實與否査問狀聞。
정조 1년 · 목
敎曰。向者嶺南穀物移轉事。飭敎何如。而不特臭載相續。觀此東伯狀啓。只以空石充包云。事之駭然。莫甚於此。長鬐一縣如此。則他邑可知。督運都事。旣巳處分。今無可論。而入北之許多穀包。必多似此之事。以此令備局行會於監賑御史及咸鏡監司處。穀包之充實與否。査問狀聞事分付。
정조 1년 · 강
右議政鄭存謙陳箚請譴。賜批。
정조 1년 · 목
箚略曰。臣於憲章堂疏之請推承宣。有所慚悚不自安者。臣旣忝叨命官。則凡係試事巨細。若有咎責。臣實爲首。只以職在大官。問備之請。反及於惟允之地。過在於臣。責歸於人。寧有是哉。伏乞亟賜譴何。批以。雖試所承旨。不可過引者。於卿何有。卿其安心勿辭。卽起視事焉。仍命遣史官傳諭。
정조 1년 · 강
戶判洪樂純。判尹李徽之聯疏自劾。賜批。
정조 1년 · 목
疏略曰。當試圍承宣之以擧子事啓辭也。臣等亦與聞末議。而至使兩擧子罪輕罰重。承宣以此自劾。則臣等亦何敢晏然而已乎。乞蒙威罰。批以。已諭於相臣之批。卿等勿辭行公。
정조 1년 · 강
副司直吳載純陳疏自劾。賜批。
정조 1년 · 목
疏略曰。臣於帳前。伏聞大司憲之疏。以金方行罪犯至重。而獲參瀛錄。論列極其嚴截。臣卽館錄主圈之人也。伏乞亟賜威罰。批以。卿其勿辭焉。
정조 1년 · 강
御興政堂。行晝講。召見閫帥守令。知經筵洪樂純。特進官鄭晩淳。參贊官李義翊。侍讀官沈念祖。檢討官尹尙東。宗臣安川君烓。武臣李邦鵬。正言金翊休。假注書柳孟養。史官徐龍輔金勉柱。
정조 1년 · 목
講春秋。○予曰。亢旱數朔。雨意漠然。言念民事。實爲罔涯。樂純曰。兩麥判歉。而水田全不播種云。秋農若又判歉。則京外所貯。俱爲蕩竭。實無可救之道矣。慶尙兵使李長赫進前。予曰。數遞之後。下去善爲之。竹山府使柳春馪進前。予曰。來頭治績。可當知之。下去善爲之。
정조 1년 · 강
校理沈念祖陳啓。請科場賣文李載運金樂道照律定配。賜批。
정조 1년 · 목
念祖啓言。嚴科場。所以正士習也。向者臺臣論賣文者刑配。而其中如典獄參奉李載運。代述宰相子弟。冒占濫爵。進士金樂道。衒賈豪富世族。坐享素封。刑法不及於此輩。嚴法杜奸之道。令該曹照律定配宜矣。批以。依啓。
정조 1년 · 목
敎曰。副提調持加減心腎湯入侍。○予曰。祈雨勢將數日內始之。而若未卽得雨。則將至於親禱之擧。變服等節。事甚重難矣。國榮曰。自前親禱。每在於屢次設行之後。其間似必得雨。豈至於親祭之擧乎。予曰。若然。則豈不幸乎。予曰。日前禁推臺諫。尙未蒙放乎。國榮曰。然矣。予曰。禁推臺侍。幷分揀放送。
정조 1년 · 강
行召對于興政堂。召見禮曹判書洪樂性。參議李復祥。參贊官李鎭衡。侍讀官朴在源。侍講官尹尙東。假注書柳孟養。史官徐龍輔金勉柱。
정조 1년 · 목
講史記評林。○予曰。旱災孔酷。民事罔涯。將行祈雨祭。而時尙早。猶恐瀆擾。前例何如。樂性曰。 孝廟朝 先王朝。元年。皆有已行之例。四月祈雨。 肅廟朝亦有已例矣。
정조 1년 · 목
敎曰。旱氣如此。甘霈漠然。言念民事。殊甚焦悶。不卜日今二十六日。祈雨祭設行。○敎曰。祝文中全無罪已責躬之語。知製敎從重推考。祭文更爲製入。
정조 1년 · 강
命祈雨祭獻官諸執事。另加擇差。
정조 1년 · 목
敎曰。祈雨祭明日當受香。獻官諸執事另加擇差。禁酒禁草等節。亦爲申飭於齋官。
정조 1년 · 강
景慕宮奉審。依 宗廟例。命每五日擧行。
정조 1년 · 목
禮曹判書洪樂性啓言。 宗廟奉審。每五日擧行。景慕宮奉審。每三日擧行。而今則事體。與前自別。依 宗廟例奉審。恐合事宜。從之。又啓言。 宗廟櫝淨巾。春秋奉審時。隨所見執頉改備。倚子拭巾。則每年四孟朔定式改備矣。 景慕宮亦依 太廟例擧行。恐合事宜。從之。
정조 1년 · 강
命明日次對。依例來會。
정조 1년 · 목
敎曰。明日次對。以唱榜相値頉稟云。當此宵旴憂悶之時。不可膠守前例。依例來會事分付。
정조 1년 · 강
判尹李徽之陳疏引義。賜批。
정조 1년 · 목
疏略曰。伏聞憲長。以金方行堂錄事。至有參圈吏議責罰之請。臣亦其時同參之人也。必遞之義。不待臣言之畢。想有聖明之體諒者。乞加威罰。批以。卿其勿辭察任。
정조 1년 · 강
副司直李宜喆疏乞休退。賜批。
정조 1년 · 목
疏略曰。伏以臣衰病比甚。乃於日前。復上請休之章。而至引經筵顧問之意。未賜允兪。不意玆者。以講員不齊。召牌儼降。臣竊自推。蔑學無文。不足以仰裨聖學之萬一。必欲引分退休。以免俱進之譏。非特年至病痼。而難於仕而已。伏願亟加鐫削。仍許休退。批以。卿其勿辭察任。
정조 1년 · 강
刑曹判書張志恒。參判金華鎭聯疏自列。賜批。
정조 1년 · 목
疏略曰。日昨兩儒生推治之命。辭敎懇惻。臣罪益著於昏謬。至於東營開坐。急於擧行。只循謬例。事事顚錯。愧悔交切。聯進短章。恭俟威譴。批以。卿其勿辭察任。
정조 1년 · 목
予曰。新恩已盡入來。卽爲唱榜。祈雨祭傳香時稟之事分付。予曰。次對。卿當入來乎。國榮曰。臣將入參矣。
정조 1년 · 강
遣承旨詣受 香所。奉審摘奸。
정조 1년 · 목
祈雨祭在明日也。
정조 1년 · 목
左議政金尙喆曰。今番堂錄事。全不審愼。至發於臺論。一則臣等之罪。二則臣等之罪。不濩已冒沒入來。而悚懍則極矣。予曰。卿之引義過矣。右議政鄭存謙曰。以臣言之。聾瞽極矣。日前試所事。率爾草記。臣安得逃其罪乎。予曰。過矣。尙喆曰。臣未有一半分報效者。而觸處顚錯。豈可承當於輔相之職乎。予曰。卿等每每過引。予甚悶然。顧今國勢。捨卿等而誰恃。尙喆曰。賢德之人何限。而使臣等之無似。苟充是任乎。特賜譴退也。予曰。何如是過言也。須陳廟謨可也。存謙曰。殺獄乃是人命所關。成獄肯綮。專係實因。年前已瘞者勿檢之敎。寔出欽恤之聖意。而自是掘檢一事。不敢擧行。多有掣礙之端。故向以此事。有所陳達。而適因左相之不入來。以詢問後處分爲敎矣。予曰。左相之意何如。尙喆曰。當初掘檢之令。卽從無冤錄也。其後已瘞者勿檢之敎。亦出欽恤之聖意。而白骨掘檢。誠有所不忍。私和徑埋之弊。亦不可不念。按獄之臣。若以埋葬年限之久近。有所闊狹。則此或爲折衷情法之道矣。予曰。諸臣之意何如。兵曹判書蔡濟恭曰。已瘞勿檢之敎。寔出於 先朝至仁之心。而間多有掣礙之端。臣累叨外藩。稔知此弊。故每以爲掘檢一事。終不可不一依無冤錄行之。大臣今有所奏。惟當贊成之不暇。第年限久近。未知爲十分妥當矣。工曹判書具允鈺曰。一從無冤錄爲之。似好矣。禮曹判書洪樂性曰。掘檢事關重大。旣無平日所商量。則有不敢倉卒仰對矣。右參贊李重祜曰。一自已瘞者。不得開檢之後。私和徑埋之弊。實多可悶。一從無冤錄爲之似好矣。戶曹判書洪樂純曰。一自禁掘之後。傷處無以開檢。故當償命者不死。不當償命者或死。冤鬱莫伸。足以干和。第念此令一下。奸僞日滋。必有掘開許久之骨。構成積年之獄。其弊有不勝其紛紜者。臣意則以令下之日爲始。而令前則限年立法。其久遠者。勿許開掘似好矣。吏曹參判沈履之曰。以令下之日爲始似好矣。司直李漢膺曰。大臣旣皆仰陳。臣無別般意見矣。開城留守徐有慶曰。一從無冤錄行之似好矣。都承旨洪國榮曰。凡獄體。當一從無冤錄。庶可無冤矣。予曰。三司之意何如。司諫李謙彬。掌令安鼎大。校理朴在源曰。一從無冤錄爲之。則死者無冤。而生者無憾矣。予曰。 肅廟朝。曾製無冤錄序文。而有一從無冤錄之敎矣。 先王朝雖禁掘檢。本意則亦必前後一揆。予從當下傳敎矣。尙喆曰。彼臺臣當爲受侮於君上。臺臣擧措雖如此。顧其職則重且大矣。毋爲侮視伏望。予曰。何以慢侮乎。大抵全不擇差故如是耳。吏部復古。爲其通塞激揚。而一未見激揚之事。臺諫之出。又如此。焉用吏郞爲。承旨洪國榮曰。在上則當闊略其小過。不使開引嫌之路矣。予曰。臺諫厭避。莫非予來諫之誠不足故也。國榮曰。臺諫呈辭。一幷不受。則亦其久任之道也。予曰。君臣之間。當以誠實爲主。而朝臣呈辭。大欠誠實。予曰。咸興火災慘矣。尙喆曰。西北連有火災。方當設賑之時。尤極慘絕矣。 肅廟朝平壤火時。有管餉穀四百石出給顧助之例。今番咸興。宜有軫念之道矣。
정조 1년 · 강
命萊府將士料。以射木代米四百石。劃付會內。
정조 1년 · 목
左議政金尙喆啓言。慶尙監司李衍祥狀啓以爲。備局覆啓關中。萊府防軍三千餘名移定事。軍額移送。固非可論。而防軍納布。卽入防軍卒給代之需。本府公木作錢餘剩六千兩中。不無公用外餘數。每年除出二千兩。以防納布。則一千軍額。可得除減。又有四千六百餘緍然後。可以防二千三百餘名。而本營更無劃出之路。惟在廟堂從長區處。本府將士料米之一年應下爲百餘石。而本府守城倉會內穀耗米。只是三十餘石。故元穀犯用。勢所固然。以本營所管射木代米中四百石。劃付會內米。幷爲盡分取耗稟旨矣。防布防給。豈不爲軍民之大惠。而四千餘兩。年年辦出。勢難輕議。請今姑置之。予詢右相。存謙曰。臣意亦然矣。尙喆曰。至於將士料米之不足者。不可無顧恤之道。射木代米劃付會內一款。請依所請許施。從之。
정조 1년 · 목
敎曰。副提調持加減心腎湯入侍。○予曰。李秉模入來乎。國榮曰入來矣。命入侍。秉模進前。予命傳密旨曰。抽栍邑中。守令之治政得失。生民之疾苦有無。詳細廉探。而沿路亦爲採察以來。予曰。三馬牌持入命傳。○予曰。刑曹判書張志恒入侍。予曰。捕廳時囚中。景耼干連者幾人乎。志恒曰。合爲九人矣。予曰。今則此輩別無更問之端。卽爲收殺好矣。
정조 1년 · 강
行夜對于興政堂。參贊官鄭象仁。侍讀官朴在源。檢討官尹尙東。假注書柳孟養。史官徐龍輔金勉柱。
정조 1년 · 강
命昨秋待後榜擬注書下敎。屬之令前。
정조 1년 · 목
敎曰。昨秋榜之次下以下。因命官所奏。有待後榜擬於注書望事下敎。而其時命官之奏。予之下敎。皆有委折。昨年次下。俱是不押韻不成篇之作。雖以寬假之意。不書外等。而略存警飭之意也。今番榜後翰注。以昨年之例。眩於擧行云。昨年下敎。屬之令前。而參酌處分之事。而非是永爲定式者。其令以此知悉。
정조 1년 · 목
敎曰。今日唱榜班列摘奸。則百官或行禮後入來。或聚或散。若知有國法。則焉敢若此。禮房承旨以頃日殿試後。不欲申飭而然乎。押班監察。將焉用哉。卽爲捧現告以入。
정조 1년 · 강
秋曹。以金樂道定配啓。
정조 1년 · 목
刑曹啓言。罪人金樂道嚴刑一次。鎭海縣定配。李載運係是朝官。請令金吾處之。允之。敎以。過齋後擧行。
정조 1년 · 강
命咸興燒戶。以管餉米從優賙賑。
정조 1년 · 목
敎曰。咸興卽沛豐之鄕。而又是設賑之邑。此時民戶之燒燼。至於數百戶之多。況於年前火災之餘乎。雖命恤典。而宜有別樣軫念之道。延燒民戶。以管餉米從優賙賑。限一年減役。
정조 1년 · 강
題給德川郡燒戶會付穀。
정조 1년 · 목
左議政金尙喆啓言。平安監司徐命膺狀啓。以德川郡內失火燒燼民家二百五十八戶。公廨館舍九十八間及折米一百三十四石。幷爲燒燼。有會付穀題給之例。請稟旨矣。分等救恤。事係應行。請依請擧行。從之。
정조 1년 · 강
行祈雨祭于木覓山白嶽山漢江三角山。
정조 1년 · 목
予曰。今曉祈雨之後。靜而俟之。靈應邈然。誠可悶也。國榮曰。今日則似有雨意矣。
정조 1년 · 강
御興政堂。行專經武臣殿講。考官蔡濟恭張志恒金相玉。參考官洪秉瓚白東俊沈念祖鄭志謙。
정조 1년 · 목
具布裹翼善冠布圓領袍殿座。試官進伏。承旨李義翊曰。講員中二人。有應頉云矣。予曰。講員落點單子入之。予落點李彬李潤章。命文科全榜。武壯元入侍新恩。以次進前。予各下詢居住姓名年歲世閥訖。命開講。具純韓命祥等二十人進講訖。予曰。申應周李儒敬皆爲五通二略。以自願册子比較。
정조 1년 · 강
遞承旨鄭民始。以兪彥鎬代之。
정조 1년 · 목
敎曰。右承旨鄭民始。聞有實故。許遞。前望單子入之。
정조 1년 · 목
敎曰。副提調持心腎湯入件。○予曰。海西之旱災尤甚耶。國榮曰。湖西亦久旱云。來頭民事。誠罔涯矣。
정조 1년 · 강
召見承旨洪國榮李鎭衡于尊賢閣。
정조 1년 · 목
予曰。祈雨祭依例連爲乎。有下敎然後。更爲設行乎。國榮曰。臣未能的知。得雨之前。似當連爲設行矣。予曰。卿之腫病何如。國榮曰。自日前忽生小癤於腦後矣。予曰。善爲調治。予曰。政院六房便覽。今已成出乎。此若成書。則政院擧行。似不難矣。鎭衡曰然矣。予曰。再次祈雨之更待下敎與否。問于該吏後。使司謁稟之。
정조 1년 · 목
敎曰。日記何等體重。誤書甚多。不可不釐正。而一兩日內。有難照檢。注書一員。雖新榜輪差之時。勿爲改差。專意日記。其中一注書日記。尤不成樣。當該注書爲先汰去。
정조 1년 · 강
放定配罪人金德瑞。
정조 1년 · 목
義禁府。以熊川縣定配罪人金德瑞到配啓。敎以。放送事。分付該道臣。
정조 1년 · 강
召見藥院都提調徐命善于尊賢閣。
정조 1년 · 목
敎曰。都提調持加減心腎湯入侍。○命善曰。日間聖體若何。予曰。略有感氣矣。命善曰。症候何如。予曰。雖不大段。而頗有寒熱矣。命善曰。請醫官入診。予曰置之。命善曰。湯劑方煎待矣。
정조 1년 · 목
敎曰。禁府刑曹時囚中。輕囚放釋。
정조 1년 · 강
命時囚尹得逵金應鉉勘放。李載運刑配。過齋後爲之。
정조 1년 · 목
因義禁府得逵應鉉議處啓目。敎以。以草記照律。今日內放送。○義禁府啓言。尹得逵三千餘石貿鹽。稱以各樣上納。千餘兩換錢貿販。或諉牧子輩料理報債。勒分賤直。榷取厚利。禁松四十餘株。托以風落。肆然斫伐。擅造船隻。二百餘株。敢謂穉松。斫給鹽漢。莫重還穀。傾庫分給。杖一百收贖。告身盡行追奪。晉州牧流三千里定配押送。金應鉉。餉穀法意甚嚴。而還分一千八百餘石。所捧不過千餘石。居末罪。杖一百收贖。告身盡行追奪放送。敎以。如有功議。減一等。又啓言。賣文人金樂道。自刑曹刑配。同罪人李載運。請一體刑配。允之。敎以。過齋後爲之。
정조 1년 · 강
分遣承旨。詣受香所奉審摘奸。
정조 1년 · 목
再次祈雨祭在明日也。
정조 1년 · 목
命善曰。夜間感候若何。予曰。姑未差減矣。予謂承旨李鎭衡曰。沈履之竄流傳旨。何承旨書出乎。鎭衡曰。臣果書出。而遺漏罪目。未免疏率之失。不勝惶悚矣。予曰。沈履之才諝文華。甚可惜矣。命善曰。然矣。予曰。雨勢連日霏微。終不快霔。誠可悶矣。命善曰。日候蒸鬱。連有霈然之意矣。
정조 1년 · 목
因沈履之竄流傳旨。敎以。罪目中遺漏肯綮。當該注書汰去。改書以入。
정조 1년 · 강
副修撰朴祐源陳疏懲討。賜批。
정조 1년 · 목
疏略曰。吏曹參判沈履之。賦性奸慝。涉世巧密。改頭換面。千億其身。跡其平生。無非妖惡。麟賊之親査而交誼不替。申晦之狎客而禍福相須。噫。聽政。國家之大慶。而偃然不參於朝參。麟賊。國家之凶逆。而其女尙留於家中。如有一分秉彝之心。則胡至於此哉。甚至妖宦之招。而聖上又不問。不徒不問。官秩愈顯。慈覆益隆。大哉聖人之心。含垢滌瑕。小才不遺。而第念鋤草復萌之憂。嬴豕躑躅之畏。有不可勝言。此政今日君臣上下。痛祛醜類。杜絕禍萌。無自貽元祐諸君子之悔。亟命銓曹。刊改履之前後淸要之任。又命該府。仍施竄流之典。批以。公議如此。所請依施。爾其勿辭察職。
정조 1년 · 강
命吳載紹等敍用。
정조 1년 · 목
敎曰。監印堂上吳載紹尹弘烈金夏材敍用。口傳付軍職。
정조 1년 · 강
遣承旨。詣 宗廟奉審摘奸。
정조 1년 · 강
詣 孝明殿。行夕 奠。
정조 1년 · 강
行再次祈雨祭于龍山江楮子島。
정조 1년 · 목
命善曰。夜間感候若何。予曰。一樣未勝矣。命善請診。予曰置之。承旨李鎭衡曰。頃有司饔院官員拿處傳旨。而該吏未卽頒布故。今方査治。而臣等亦有不察之失。將聯名陳疏矣。予曰。何必陳疏乎。予當下敎矣。
정조 1년 · 목
敎曰。旣有輕囚放釋之命。則閔是祥今無可論分揀。然則堂上當分揀。海溪君敍用。
정조 1년 · 강
命承旨重推。下吏科治。
정조 1년 · 목
敎曰。傳旨遲滯。大關後弊。左承旨李義翊。右承旨徐有防。同副承旨李鎭衡。爲先從重推考。下吏嚴加科治。
정조 1년 · 강
金吾。以尹得逵晉州牧徒三年定配押送啓。
정조 1년 · 목
具布裹翼善冠白布袍布裹烏犀帶。乘輿出興泰門。詣崇政殿月臺。親押如儀訖。還齋室。
정조 1년 · 강
遣承旨。詣 宗廟　徽寧殿　延福殿奉審摘奸。
정조 1년 · 목
敎曰。副提調。持心腎湯入侍。○予曰。聽政陳賀時儀節。實是 先朝盛擧也。此宜添入於册子矣。國榮曰。其時景賢堂陳賀儀節之盛備。出自特敎磨鍊。此可見 先大王授受光明之 盛意。纂輯册子中。不可不詳細錄入矣。
정조 1년 · 목
予曰。宣傳官之近侍傳命。責任不輕。故新差三人。俄者召見。而其來歷凡百。無以詳知。問于行首及久任宣傳官。則皆以爲新差三人。實合物議云。新差者。卿果見之否。國榮曰。未及見之。而連有飭敎。兵判亦必另擇矣。
정조 1년 · 강
召見承旨徐有防于齋室。
정조 1년 · 목
予曰。禮房承旨與江華留守人侍。鄭民始金鍾秀進伏。予曰。纂輯册子。聽政陳賀。實是 先朝盛擧。不可草略矣。陳賀時。 先大王御景賢堂。受聽政陳賀。 命予坐景賢堂。聽政朝參。受百官賀。其時節目磨鍊。異於己巳年代理之時。凡東宮受賀。不用朝服。而 先大王敎曰。聽政異於代理。 特命用朝服。樂則以軒架用之。儀仗則以法駕用之。至於擧動。各營門。依隨 大駕例隨駕事磨鍊。而且受賀時。 命撤御榻花。使諸臣簪之。春桂坊及承史侍衛。分東西班。樂奏九章。每一節獻盞。又 命予出坐廳事。使之饋饌。諸臣醉飽。此時盛擧。皆可次第敍之。而政院日記。皆見漏焉。問於其時宮官。則可以知矣。鍾秀曰。此皆全未聞者矣。
정조 1년 · 목
以吳載純爲兵曹參判。
정조 1년 · 강
大提學洪樂純陳疏處義。賜批。
정조 1년 · 목
疏略曰。臣之不文。人所共知。今忽任之以詞苑宗盟。名實不符。其乖謬未有若是之甚。且文苑古事。次點者不敢行公。蓋詞垣相授。號曰傳心。其事至重。故點數多寡。公議可見。先輩之鴻工碩望。尙且逡巡於此。臣方治疏。伏聞大司諫。以前大提學黃景源。不顧處義。冒當薦事。責之以廉恥。信如其言。受薦於非其人。而揚揚行其職。是無異於同流合汚。堂堂淸議。其肯捨之乎。乞賜鐫改。批以。卿之此任。可謂得人。疏末所引。亦可謂太過矣。卿其勿辭。行公。
정조 1년 · 강
江華留守金鍾秀疏辭撰進跋文。賜批。
정조 1년 · 목
疏略曰。相臣面傳聖敎。令臣撰進明義錄跋文。跋文體段特重。非若箚箋等文字。況國書之開局編繤者。凡有序跋。必屬館閣之臣。所以重其事也。越俎之嫌。代斲之羞。將不免綠臣而體輕。臣之所大懼也。伏乞移授可堪之人。批以。旣有命矣。卿其勿辭。卽爲製進。
정조 1년 · 강
詣 孝明殿。行夏享 大祭。
정조 1년 · 목
具練服。自齋室詣 孝明殿。就板位俯伏哭。止哭興四拜。詣盥洗位如儀。陞自東階。詣尊所立。就香案前獻幣降復位。就香案前三上香。獻爵。降復位。俯伏哭興四拜。亞獻終獻。如初獻禮。大祝納 練主。予詣望燎位。大祝奉祝。燎於坎。禮畢。還齋室。改服乘輿。由崇政門入興泰門。降輿還內。
정조 1년 · 목
敎曰。旣有飭敎。又是謬例。則職在執法之列。謂以謬例。初不進參。一初大比之榜。侍臣之失錯若此。外尙何論。當該玉堂。一幷下義禁府推考。
정조 1년 · 강
行召對于興政堂。參贊官吳載純。侍講官林著喆。檢討官沈有鎭。假主書鄭東浚。記事官林錫喆徐龍輔。
정조 1년 · 목
敎曰。副提調持加減心腎湯入侍。○國榮曰。朝者生進唱榜時。玉堂早爲待令。而下吏不善擧行云。似有分揀之道矣。
정조 1년 · 강
召見左議政金尙喆于興政堂。
정조 1년 · 목
予曰。 元陵莎草枯損處何如。尙喆曰。詳審則外面似是枯損。而頗有生意。故只隨枯損處。張張改補矣。予曰。今番得占 元陵。誠幸矣。尙喆曰。實由聖孝之出天也。予曰天也。尙喆曰。豈獨天也。實殿下無疆之福也。
정조 1년 · 강
命前捕將李敬懋敍用。仍任前職。
정조 1년 · 강
命玉堂禁推分揀。
정조 1년 · 목
因玉堂禁推傳旨。敎以。聞趁早來待。而下吏不善擧行云。飭亦施矣。何必置對。分揀。
정조 1년 · 강
持平金鍾厚陳疏辭職。賜批。
정조 1년 · 목
批以。予之召爾凡幾遭矣。巽章又到。一何邁邁。顧予誠淺。良庸愧忸。敦勉於爾疏。申諭於爾弟者。實出於敷心之義。而遐心莫回。登途無期。無或以予之前後諄複者。視之以虛禮而然乎。爾須顧國事之罔涯。體小子之慇懃。其卽幡然。用副如渴之望焉。仍命遣史官傳諭。
정조 1년 · 강
金吾。以罪人文天絿禮山縣定配押送啓。
정조 1년 · 강
御興政堂。行晝講。同經筵權導。特進官李在協。參贊官李亨逵。侍講官林蓍喆。檢討官沈有鎭。宗臣安川君烓。武臣李弘逵。掌令金致九。假注書鄭東浚。記事官林錫喆徐龍輔。
정조 1년 · 강
命進排果品。區別數爻。別單書人。
정조 1년 · 목
敎曰。聞 慈敎而知之矣。以 祭物掌苑署進排果品。多有先用者云。問于本署 孝明殿 大妃殿所進果品中。先用者區別數爻。以別單書入事。分付戶曹。
정조 1년 · 강
召見承旨鄭民始。工曹判書具允鈺于尊賢閣。
정조 1년 · 목
予曰。明義錄跋文。金鍾秀已製之否。民始曰。製來矣。予曰。持入。予曰。江華留守所製跋文及册子所改者持入。予曰。工曹判書入侍。允鈺進前。予曰。修理之役。今至何境。允鈺曰。役處甚浩大矣。予曰。從速了當之意。頃已言之。而此時土木之役。殊甚可悶。切勿張大爲之也。予曰。副提調持湯劑入侍。洪國榮進前。予命讀明義錄跋文。國榮曰。言簡意詳。甚善作矣。予曰。然矣。
정조 1년 · 강
兵曹。以罪人崔錫祖等水軍充定啓。
정조 1년 · 목
本曹啓言。代講罪人崔錫祖康津縣。韓降裕熊川
정조 1년 · 강
行朝講及次對于興政堂。領經筵金尙喆。特進官李重祜鄭尙淳。同經筵吳載純。大司諫李義翊。參贊官李鎭衡。侍講官林蓍喆。掌令金致九。檢討官沈煥之。假注書鄭東浚。記事官林錫喆徐龍輔。
정조 1년 · 목
講春秋。○予曰。此山林濁亂之事。予亦略聞其槪。蓋此山林可鄙可笑之事。不一而足。至如靑魚進上時。以靑魚大口之不送。謂以醴酒不設。誠可陋矣。且居家不冠見客。或俚辱相加云。此則於渠猶屬細事。權門勢家。出沒閃倏。譸張凶論。無所不至。至於起舞而極矣。且恒簡輩。亦於予前。或稱進善。或謂新村。未嘗一呼其姓名。其爲窩窟爲根柢。從可知也。至若載興輩。則皆已就法。而如啓能。不可一刻置之於覆載之間者。尙今偃息。蓋當時窩窟之深。根抵之固。此可見矣。若山林言行之士。則謂之山林可也。而至於忠逆關頭。雖山林奈何。若夫眞箇山林之士。則宜高其官秼。以盡招賢之禮。
정조 1년 · 강
命晉州兵使趙圭鎭罷職。慶尙監司李衍祥推考。
정조 1년 · 목
左議政金尙喆啓言。慶尙監司李衍祥狀啓。以敎諭書臨到時。大小使臣之出待五里程。祗迎前導。不易之典。而臣於巡路。晉州兵使趙圭鎭。出待城外。故該營兵裨。略加棍治。則圭鎭慍怒徑歸。罪狀請稟處矣。兵使之對擧馳啓。至有道臣之罪狀。令攸司稟處之請。狀本。自政院還爲下送。事面誠甚駭然。右兵使趙圭鎭罷職。道臣巡到時。帥臣雖祗迎敎諭書於五里程。領率旗幟。營將替行。元無帥臣前導之例。則今此狀論。亦關後弊。道臣請推考。從之。
정조 1년 · 강
命伊川安峽大同。以錢上納。只今年依請施行。
정조 1년 · 목
左議政金尙喆啓言。江原監司金履素狀啓。伊川安峽稅大同米。運致於長湍皐浪浦口。遠輸之勞。爲民痼瘼。旣有一二年以錢上納之例。永爲定式事稟處矣。曾因民隱。雖或以特恩許施。不可仍作常法。請置之。敎以。昨年本道。年事告歉。大同則只今年依請施行。
정조 1년 · 강
命左水營四鎭移屬事。更爲稟處。
정조 1년 · 목
左議政金尙喆啓言。全羅左水使李文德以爲。昨秋例當操鍊。而營邑鎭船隻只十九艘。哨隊未滿三司。故取考事例。則二去丙寅。水使狀請本道。旣分左右界。長興戰船及其地邊將康津境四鎭。幷屬本營矣。庚午御史別單。以往來有弊。還屬右營。其後因御史書啓。長興戰船會寧浦戰船一隻。屬之本營。而當初四鎭之乍屬旋移。雖以陸路往來之遠近爲口實。行船之際。無險波。向右營有險濤。舟師便否。當論水陸險夷。馬島薪智島古今島加里浦四鎭。一依左右分界。請移屬本營事稟處矣。乍屬旋移。以水陸遠近不同之故也。令若許施。又復鎖刻。則徒傷事面而已。分付道臣往復統制使。消詳狀聞後。請更爲稟處。從之。
정조 1년 · 강
重推統制使李邦綏。
정조 1년 · 목
左議政金尙喆啓言。管下水使茍有罪也。統制使之狀論。固無不可。而棍治軍官。此胡大事。至煩狀聞。李邦綏請重推。從之。
정조 1년 · 강
命全州府守城穀不足。以各邑常賑穀移劃。取耗支用。
정조 1년 · 목
左議政金尙喆啓言。全羅監司李普行狀啓以爲。曾於甲寅。全州府城堞改築時。道臣措置近萬包米。名以守城穀。設倉糶糴。城堞修理。本倉員役料米。耗條中上下矣。辛酉癸巳。本府會付穀中。各項上下。皆以此穀取用。倉穀見存。二千一百九十餘石。員役料米。城堞修理物力。殆近四百餘石。以百餘石耗。責支用之費。是行不得之政。況其移下。旣因會付之不足。會付是常賑穀移劃相資者。執此論之。常賑穀中萬餘石。係是本倉應推之物。守城穀移下之代。一萬一百七十餘石。以各邑所在常賑穀移劃還報事。請稟處矣。今此狀請萬餘石太過。以六千石劃給。幷本倉留在二千石。雖半留半分。可以當一年應下之數。句管重臣。以爲加給二千石。以充萬數云矣。敎曰。重臣先陳所見。禮曹判書洪樂性曰。劃給與留在。合爲八千石。半分耗可謂彌縫之道。而來頭有不足之患。則勢將復犯元穀矣。臣意則劃給與遺在合爲一萬石。則半分耗爲五百石。以此支用。則可免犯用元穀之患矣。予詢右相。鄭存謙曰。道臣狀請。積費商量。重臣陳達。亦悉事狀。幷其遺在。合爲一萬石。分留取耗。則似可爲永久之圖矣。從之。
정조 1년 · 강
命謝恩使賠銀還送。回咨撰出。下送灣府。
정조 1년 · 목
左議政金尙喆啓言。謝恩使之回。賠銀還送咨文出來。盛京禮部。亦以此有咨。而回咨撰出。下送灣府。入送于鳳城將。請轉送盛京及北京。從之。
정조 1년 · 강
還差惠堂鄭弘淳。備堂洪樂性。
정조 1년 · 목
左議政金尙喆啓言。惠堂不可久曠。行司直鄭弘淳請還差。從之。敎以。仍差備堂。又啓言。禮曹判書洪樂性。請還差備堂。從之。
정조 1년 · 강
命江華府。觀武才以別試才稟旨擧行。
정조 1년 · 목
江華留守金鍾秀啓言。本府。以保障重地。素尙武技。弓馬之才輩出。故觀武才之十年一次。有 先大王成命。國儲枵然。姑不可遽議。有別試才名目。不必具格施賞。只優等與沒技者。施以直赴加資之典。亦足爲慰悅激勸之道矣。予詢大臣。左議政金尙喆曰。若於觀武才當行之限。未得設行。則以別試才稟旨擧行。恐似得宜。從之。
정조 1년 · 강
命禁軍都試。待秋設行。
정조 1년 · 목
兵曹判書蔡濟恭啓言。禁軍輩亦知都試之必行於今春。連習技藝云。何間設行。稟旨然後。可以爲之矣。敎以。昨冬特命退定於今春者。或慮其才落之夥然也。聞兵判所奏。近果肄習不懈云。而其間不過數朔。更加寬限。未爲不可。待秋設行也。
정조 1년 · 강
大司諫李義翊陳啓。請黃景源削職。洪啓能削去仕板。幷賜批。
정조 1년 · 목
陳啓以爲。日昨文衡圈點時。大提學黃景源。以再被改正之人。不顧處義。恬然冒當。懲勵廉恥之道。不可置而不論。請削職。批以。依啓。又啓以爲。鬼蜮之宜莫衒於日月之下。而乃有凶徒如賊鐫者。如載興者。卽前執義洪啓能是也。啓能素有狂疾。爲儕流所棄。則忽然爲儒者貌樣。歲月稍久。所親出力。又忽然爲抄選。愚濫之習漸長。狂易之疾漸痼。盜占虛譽。自居俊氣。此渠薄物細故。向來一種不逞之輩。自知不容於士論。推啓能爲窩主。渠亦自以爲莫我若也。於是乎大北之論。慫慂恒簡。追崇之說。恐動儕流。甚至於日後國洞之世。啓能爲右相。金相翊爲鶴南。相簡爲文衡之說。狼藉於世間。流入於宮禁。殿下亦嘗俯聞於當日濁亂之徒矣。彼厚賊。聽政以後。逆節益彰。而氣勢頓長於李潭秉銓之日。潭是啓能之私人。指揮牢籠。惟意所欲。麟賊之凶。特以自肆者。亦啓能是也。聲氣暗結於厚謙。禍福相須於麟漢。綢繆之跡。至於起舞而難掩矣。請洪啓能爲先拔去抄選。削去仕板。批以。依啓。
정조 1년 · 강
以執義金亮行。爲戶曹參議。
정조 1년 · 목
敎曰。司憲府執義金亮行。特授戶曹參議。政官牌招開政。今日政下批。
정조 1년 · 목
敎曰。副提調。持加減心腎湯入侍。○予曰。大司諫啓辭見之否。民始曰。見之矣。予曰。啓辭善作矣。啓能之罪狀如此。而無一人聲討者。其爲賊邊之窩窟。而根柢之深。固可知矣。民始曰。今日大諫能辦此啓辭。前後樹立。可謂多矣。
정조 1년 · 강
命捕廳失火單子法意。自政院問啓。
정조 1년 · 목
兵曹啓言。依下敎。査問去夜捕廳巡邏軍官崔昌奎。則以爲西部李氏家失火。來告主將。則以爲凡失火單子。草家五間。瓦家三間以上書啓。前例卽然。所燼不過草家三間。至於人命致斃。自京兆修啓。非本廳所關云矣。敎以。京兆之草記。瓦家草家失火。定以幾間。固有義意。而至於捕廳單子法意。卽是禁盜之勤慢也。其所失火時禁盜。勿論草家瓦家。二三間可也。一間可也。半間亦可也。然則失火之處小。而偸竊之徒多。則其將不爲禁戢乎。曾於捕廳。亦有別般定式之受敎而然乎。自政院問啓。
정조 1년 · 강
有政。吏曹參議兪彥鎬。兵曹判書蔡濟恭。參判吳載純進。
정조 1년 · 목
以李謙彬爲執義。李獻慶爲北靑府使。李長爀爲慶尙兵使。
정조 1년 · 강
命奴金伊尹起莘。期於取服。
정조 1년 · 목
刑曹啓言。殺獄罪人奴金伊。馬牌偸竊罪人尹起莘。請加刑。敎以。更加嚴刑。期於取服。
정조 1년 · 강
命金奉鎭更加嚴刑。
정조 1년 · 목
刑曹啓言。御寶僞造罪人金奉鎭請加刑。敎以。更加嚴刑。期於俾犯禁之類。知所懲畏。
정조 1년 · 목
義禁府啓言。樂安前郡守田光尹。濫用還穀。請刑推得情。敎以。論其所犯。罪不容赦。非但事在令前。亦不可一向盤問。姑從惟輕之義。參酌減死。限已身定配。
정조 1년 · 목
予曰。宋瑩中事。其所負犯。全不詳載於纂輯册子。甚可怪也。國榮曰。册子纂輯時。似未及詳細照檢而然矣。
정조 1년 · 강
行召對于興政堂。參贊官徐有防。侍讀官趙時偉。檢討官沈有鎭。假注書鄭東浚。記事官林錫喆徐龍輔。
정조 1년 · 강
命右捕廳發巡將卒。在大將嚴棍草記。
정조 1년 · 목
敎曰。昨夜摘奸右捕廳之事。極爲駭然。許多處所。俱無部將。又於街路。遍求該廳發巡之將卒。而自初更至四更。未見形影。此等紀律。前所未聞。況是昨日申飭之後乎。又聞捕校所無之處。禁衛軍兵替代逢點。而巡邏之嚴。莫嚴於禁營云。大將之修擧可知。予甚嘉尙。身爲武將。不畏紀律。反不如文將乎。該大將。不可以薄警懲勵者。姑不處分。更觀勤慢。當重繩。昨夜右邊發巡將卒。該牌不待令將校。令在大將嚴加棍治後草記。
정조 1년 · 목
敎曰。副提調。持加減心腎湯入侍。
정조 1년 · 강
召見濬川堂上及差使員于興政堂。濬川堂上具善復。牙山縣監李惟稱。
정조 1년 · 목
予曰。漕運。今則盡到。而數爲幾許乎。牙山縣監李惟稱曰。今已盡到。而米四千二百餘右。太二千二百餘石矣。予曰。爾縣民瘼。有可奏者乎。對曰無矣。予曰。濬川堂上進前。予曰。幾日當畢役乎。具善復曰。自昨日。以車牛運沙。一牛能負十人之負。一日可運三十次。人功賴是稍減矣。予曰。 元陵溝洫脫落處。當從速修築。卿於一兩日內。奉審以來。
정조 1년 · 강
召見江華留守金鍾秀。吏曹參議兪彥鎬于尊賢閣。
정조 1년 · 목
予曰。纂輯册子。惟輕者拔之可也。大抵歲月稍久。程法不重。則或曰。此則惟輕。拔之無妨云爾。此路一開。必多匪分之望者。其在謹嚴之道。必須詳審於初頭。去其惟輕者。俾無册成後★(希+見)覬之望可也。鍾秀曰。若鷹犬之流。則雖不深誅。至若過於此者。則臣等不敢奉行矣。予曰。昨日諫臣之發啓者。不可拔矣。鍾秀曰。此爲逆輩之根柢矣。
정조 1년 · 강
命御將。有奉審處。除辭朝往來。
정조 1년 · 목
敎曰。御將有奉審處。旣聞筵敎。除辭朝仍珮往來。復命間。令訓將兼察。
정조 1년 · 목
敎曰。擧條何等重也。而筵話不爲詳錄。當該注書。爲先從重推考。
정조 1년 · 강
知敦寧尹東哲陳疏乞郡。批令該曹稟處。
정조 1년 · 목
國榮讀奏監巿御史別單。予曰。天坪形便。可謂盡出。予曰。以別單觀之。御史之見。果合於卿之不必設鎭之言矣。
정조 1년 · 강
行召對于興政堂。召見北評事。參贊官吳載紹。侍讀官趙時偉。檢討官沈有鎭。假注書李兢淵。記事官林錫喆徐龍輔。北評事沈豊之。
정조 1년 · 목
講史記評林。○予曰。賑政已收殺。而民情何如。豊之曰。臣下往時。民情遑急可悶。故宣布聖意。使之安集。今番上來時。則沿路晏然。無一捐瘠者矣。予曰。南北關年事懸殊乎。豊之曰。北關則霜降差晚。故農形免歉矣。予曰。風俗何如。豊之曰。或有朴野處。或有如京華處。而深北之民。反有巧邪之風矣。予曰。近來文風太盛。武備漸疏云。然否。豊之曰。得參文科初試。則頉免城丁軍之役。故果多爲儒業者。而所謂親騎衛。則擧皆鍊熟武藝矣。予曰。雖罷斛上三升之法。能無守令剝割之慮否。豊之曰。此果爲民弊。而且名色不正。草去在所不已。爲守令者。豈敢更生剝割之心乎。予曰。全克燁事何如。豊之曰。克燁之指揮彩鳳。使之作俑。明白無疑矣。
정조 1년 · 강
命北評事所奏。後日次對稟處。
정조 1년 · 목
北評事沈豊之啓言。臣於今行。因咸鏡道武科出身等情願。有添得馬軍。公私兩便之道。故敢達矣。南北關武科出身千有餘人。一番決科之後。更無歸屬之處。仍廢武技。優游自在。皆願一依親騎衛例。限千人作隊。則戰馬軍裝。渠當自備。而分屬於本道監營及南北兵營。別其名號曰別親騎衛。每年分三處都試。居首者。陞差北道萬戶或權管。則莫不樂從。人將勤習武藝。至有呈文於臣行者。臣相議於南北兵使處。亦以爲甚好。臣見吉州以北親騎。則騎射精鍊。戰馬壯健。緩急可特。其所願旣如此。則可得千餘勇健之卒。下詢大臣及將臣而處之似好矣。敎以。所奏似有意見。後日次對稟處。
정조 1년 · 강
行召對于尊賢閣。召見伴送使李徽之。參贊官吳載紹。侍讀官趙時偉。檢討官沈煥之。假注書鄭東浚。記事官林錫喆徐龍輔。
정조 1년 · 목
講史記評林。○予曰。勅使沿路無弊乎。徽之曰。通官輩有推索之意。末乃無事入去矣。
정조 1년 · 강
拿禁軍別將李敬懋。
정조 1년 · 목
敎曰。齋殿何等嚴重之地。況是殿庭。則累次飭敎之下。偸裂布帳。不但所見駭然。至於今日住步。而紀律無餘地矣。設非禁軍所爲。宿衛殿廊而不禁雜人乎。布帳渄是大事。紀綱萬萬寒心。向者嚴敎以後。入番禁軍將。令該曹査問決棍。猶屬屑屑。更不下敎。而別將處分之意。旣已下敎。則佯若不聞。尙不來告政院。昨日捕廳事。前後本營事。俱係紀律。甚是不職。決不可尋常處之。禁軍別將李敬懋拿問定罪。
정조 1년 · 강
命左邊捕盜大將張志恒牌招兼察。
정조 1년 · 강
命吳載紹纂輯堂上差下。
정조 1년 · 목
敎曰。校役垂訖。尙餘印役。此承旨亦豈可不參。左副承旨吳載紹。纂輯堂上差下。仍令監董印役。
정조 1년 · 강
以李邦綏爲禁軍別將。口傳也。
정조 1년 · 강
改差右捕將李敬懋。
정조 1년 · 목
敎曰。右邊捕盜大將李敬懋。以此以彼。勢難仍冒。爲先改差。
정조 1년 · 강
命再明日文臣殿講。以崇政殿爲之。
정조 1년 · 강
行朝講于興政堂。召見左相金尙喆。領經筵鄭存謙。知事洪樂性。特進官徐浩修李在簡。參贊官李亨逵。大司諫李義翊。掌令金致九。侍讀官趙時偉。檢討官沈煥之。假注書鄭東浚。記事官林錫喆徐龍輔。
정조 1년 · 목
講春秋。○時偉曰。九年之水。七年之旱。雖曰適然可也。及夫世降。災異疊見。此則有所召而致也。方今旱災甚酷。此誠殿下修省之時也。予曰。所陳誠切實。可不體念。予曰。七年之旱。何待七年。然後始禱桑林也。時偉曰。七年之前。亦未嘗不禱矣。予謂尙喆曰。今番修理之役。雖是不獲已也。然方今旱災甚酷。且農務方劇。甚爲可悶。非但儒臣之言是從。其在修省之道。待秋何如。尙喆曰。營始者速爲了當。其餘待秋好矣。予曰。御將入侍。具善復進前。予曰。元陵役處。詳爲奉審。而役處爲幾何。善復曰。役處爲二百步。雖盡塡。山腰以下先爲塡塞。則其下當自塡。而冷井役處。則爲八十步。方今始役。匪久當訖役矣。予謂尙喆等曰。予所焦迫之狀。卿等豈得詳知。自昨年以來。 慈宮之不御飯久矣。雖以大義之所在。强爲忍抑。然歲月累改。私情亦重。 慈宮豈無欲見奉朝賀之念乎。予之私悶之狀。雖不可盡喩。而誠爲悶切矣。今則册子已成。卿等想必詳知。而蓋當時麟漢之地處何如。而背其兄。與厚謙締結。各立門戶。鬻權賣勢。危逼儲君之狀。及見册子。尙不覺懍愓矣。尙喆等曰。當時諸逆窮凶極惡之狀。閃倏變幻之跡。實萬古所無之亂逆也。思之及此。腐心痛骨。曷有其極哉。
정조 1년 · 강
三司啓請洪啓能絕島安置。賜批。大司諫李義翊。掌令金致九。玉堂趙時偉。
정조 1년 · 목
三司啓言。啓能之罪。可勝誅哉。稟萬古凶譎之性。幻千億變化之身。盜竊虛名。甚於載興。主張邪論。浮于賊鐫。凡諸不逞輩。邪說凶言之附會鼓倡。無非啓能之所爲。則代聽命下之日。賊魁之內外沮遏。升木之猱。敎之者誰也。樂禍之跡。難掩於起舞。無嚴之心。已露於醴酒。律以春秋黨與之討。猶不容少緩。況爲群逆之窩主。作諸賊之根柢者乎。請爲先絕島安置。批以。依啓。
정조 1년 · 강
命訓局習操。依例爲之。
정조 1년 · 목
因該都監初九日習陣殿座相値啓稟。有是命。
정조 1년 · 강
召見戶判具允鈺于尊賢閣。
정조 1년 · 목
予曰。昌德宮修理之役。當此旱乾之時。董役甚悶。姑爲停止。以待秋間似好矣。允鈺曰。聖敎實出於悶旱。欽仰不已。而今則便同半途而廢。材石積置之際。亦費物力矣。予曰。旱暵太甚。日氣漸熱。些少物力之費。何可論也。姑爲中止。待秋擧行也。
정조 1년 · 강
弘文提學李宜哲陳疏辭職。賜批。
정조 1년 · 목
批以。以卿老熟。置之經筵。以備顧問。卿其勿辭察任。
정조 1년 · 강
全羅監司李普行疏陳病狀乞遞。賜批。
정조 1년 · 목
批以。民事方殷。卿其勿辭。欽哉莅藩。
정조 1년 · 강
慶尙監司李衍祥陳疏自引。賜批。
정조 1년 · 목
疏略曰。臣方治疏將上之際。伏奉傳敎。以北關移轉船致敗。有都事拿問。道臣重推之命。臣不勝惶蹙悚慓之至。督運雖在於佐幕。檢飭專係於藩臣。則固當仰體德意。益殫微勞。而戒失備袽。竟至於數十人命之渰死。累千穀包之臭載。此實臣罪。罰雖至問備。公法甚嚴。義不可以幸免。伏願亟賜重勘。批以。民事方殷。卿其勿辭。欽哉莅藩。
정조 1년 · 강
給寧海府渰死恤典。
정조 1년 · 목
因慶尙左水使。寧海居船主金太龍等渰死狀啓。敎以。令本道恤典擧行。
정조 1년 · 강
命昌德宮修理。待秋擧行。
정조 1년 · 목
敎曰。今此昌德宮修理。猶屬土木之事。予所悶念。而係是不獲已之擧。故迄今不下敎矣。聞玉堂所奏。予甚嘉之。況今暵乾太甚。爲災孔酷。其在修省之方。宜無所不用其極。還御在於來歲。功役設有後時之慮。此則小事也。昌德宮修理之役。一幷停罷。待秋擧行。
정조 1년 · 강
御崇政殿。行文臣殿講。考官鄭存謙蔡濟恭李瀰。參考官兪彥鎬金夏材徐逈修金尙集。
정조 1년 · 목
具布裹翼善冠布圓領袍布裹烏犀帶。乘輿出興泰門。由廣達門入崇政門。詣 孝明殿。展拜奉審訖。詣崇政殿殿座。文臣兪鉉章林蓍喆進講訖。予曰。詣臺臺臣入侍。予曰。大北之說慫慂之下。不稱恒簡。慫慂云者。指誰也。語頗糢糊矣。予命試官以下入侍開講。予曰。御營大將入侍。予曰。明日出去元陵看役乎。御將具善復曰。然矣。講訖還內。
정조 1년 · 강
三司聯啓請啓能荐棘。賜批。持平成鼎鎭。正言安廷鉉。副修撰沈煥之。
정조 1년 · 목
聯啓以爲。啓能之罪。可勝誅哉。以萬古凶譎之性。幻千億變化之身。盜竊虛名。甚於載興。主張邪論。浮于賊鐫。凶跡妖簡。作爲羽翼。逆厚賊麟。鴟張聲勢。或以大北之論慫慂之。或以追崇之設恐動之。甚至於日後國洞之世。啓能爲右相。金相翊爲鶴南。相簡爲文衡之說。狼藉於世間。樂禍之意。已見於起舞。無嚴之心。自露於醴酒。蓋其綢繆醞釀。無所不至。代聽之 命。 宗 社之大策。而麟厚恒簡之內外交煽。必欲沮遏者。究厥源委來歷。一則啓能。二則啓能。論其負犯。決不可安置而止。請爲先施以荐棘之律。批以。啓能之罪惡。豈止於大北之說。聽政之議。亦豈止於樂禍之意。起舞之時。則其所臚刑。不但草草。況於前後筵中。予之爲啓能所脅持所牢籠之意。縷縷下敎。則執法之地。固不當若是其泛論。殊極慨然。然請律則加律。依啓。
정조 1년 · 강
三司避嫌乞遞。賜批。
정조 1년 · 목
避嫌略曰。臣等於安置罪人洪啓能合啓措語。有糢糊之失。致勤聖敎。臣等昏謬。於是著矣。請遞臣等之職。批以。勿辭。
정조 1년 · 강
兩司避嫌乞遞。賜批。司諫朴天衡。掌令金致九。獻納李昌漢。正言李敬一。
정조 1년 · 목
避嫌略曰。臣等於啓能請討之啓。有未能照檢之處。再啓有糢糊未暢之說。臣等之昏謬顚錯。一至於此。僚臺筵啓之際。致勤聖敎。臣等亦合辭同參中人。則其在義分。有難仍冒。且臣等伏見大司諫臣李義翊到院之疏。則侵斥臣等。語言深緊。以此以彼。何敢晏然於臺次乎。請遞臣等之職。批以。勿辭。
정조 1년 · 강
諭戶曹參議金亮行。